
Tmurno zimsko jutro. Susnježica. Iako je još rano, u kući karlo¬ 
vačkog trgovca žitom Mihaljevića veoma je živo. Dolje pred ulaznim 
vratima stoji četveropreg. Kočijaš i sluge opremaju konje i uređuju kola, 
pripremaju se na dalek put. Svi su uzbuđeni zbog putovanja, naročito 
Mihaljevićeva žena, jer ona prvi put odlazi iz svog rodnog grada. 

Djeca se opraštaju od roditelja i primaju posljednje majčine sa¬ 
vjete. Napokon se vrata kočije zatvore; kočijaš Janko zapucketa bičem, 
i putovanje započinje. 

Kočija se drmusa ostavljajući polagano za sobom blatnjavu cestu. 
Mihaljevićevi malo zadrijemaše. Kočijaš sav promrzao meškolji se neza¬ 
štićen na sjedalu, a mokra livreja* sve mu više prianja uz tijelo. 

Postaje sve hladnije. Cesta je loša a trešnja jača. Konji se brzo 
zamoriše te se kočija zaustavi na otvorenoj cesti. Nakon gotovo dva 


^Potražite nepoznate riječi i imena u Tumaču na kraju knjige. 

sata vožnje prevaljen je tek mali dio puta. Da se okrijepi, kočijaš gucne 
malo rakije — pa džio! naprijed prema Zagrebu. 

Oko podne naši putnici stigoše u Jasku. Gospodin i gospođa uđoše 
u gostionicu da nešto založe, a Janko osta da obriše kočiju uprskanu 
blatom, pokrije i nahrani konje. Tek nakon toga može i on u gostionicu 
da se ogrije pored tople peći. Među umornim putnicima u gostionici 
Mihaljevićevi nađu starog znanca, trgovca žitom iz Slavonije. Razgo¬ 
varaju o prodaji i cijenama žita. Mihaljević sa zadovoljstvom saznaje da 
cijene žitu rastu i da je potražnja velika. Zahvaljujući Slavoncu na do¬ 
brim obavještenjima, naši prijatelji sjedaju ponovo u kočiju i nastavljaju 
svoje veliko putovanje. 

Cesta je od Jaske još slabija jer se čas uspinje, čas spušta. Konji 
se sve više zamaraju pa ih u Rakovu Potoku kočijaš ponovo zaustavi. 
Tu se odmaraju više od jednog sata. U daljini, podno Zagrebačke gore, 
nazire se grad. Kuće se nanizale na dva brežuljka, a u nizini, koja se 
prostire prema Savi, crveni se samo pokoji krov — sve ostalo je polje. 

Mrak je već obavijao Zagreb kada naši putnici stigoše u grad. 
Putovanje od svega pedesetak kilometara trajalo je gotovo čitav dan. 
U blatnjavoj kočiji, prozebli i umorni, zaboraviše na Zagreb; misle samo 
na toplu sobu svratišta. A tek vožnja kroz gradske ulice: uske i krivu- 
dave, blatnjave i neosvijetljene! Poneki noćobdija osvjetljava malom 
svjetiljkom cestu. Prolaznici su rijetki, to su već kasni sati i ljudi su 
gotovo svi u svojim kućama. A čitav grad broji oko 15 000 stanovnika! 

Kočija se zaustavlja pred svratištem »K caru austrijanskom«. 
Uslužni vlasnik pomaže gospođi i gospodinu da izađu iz kočije. Janko 
odvozi blatnjavu kočiju u spremište a konje smješta u staju svratišta. 
Sam će prenoćiti u nedalekoj jeftinoj i neuglednoj gostionici. 

Naši putnici uđoše u čistu i prijatnu sobu u kojoj pucketa vatra. 
Umorni spremiše se na počinak. Uz slabo svjetlo svijeće Mihaljević 
preleti posljednji broj Gajevih »Novina horvatsko-slavonsko-dalmatin- 
skih« i provjerava cijene žitu o kojima mu je govorio znanac u Jaski. 

»Ha, cijene zaista rastu, dobro je to, ta sutra sklapam velik posao 
s grofom Oršićem« — okrene se Mihaljević ženi, ali je ona već spavala, 
pa onda i on ostavi novine i ugasi svijeću. 

U POSJETI GROFU ORŠIĆU 


Sutradan osvanu sunčan zimski dan. Odmoreni, nakon dobra i obilna 
doručka krenu Mihaljevićevi u Gornji grad. Gospođa Mihaljević je uzbu¬ 
đena, prvi put ulazi u plemićku kuću — ona, kćerka karlovačkog obrt¬ 
nika i žena karlovačkog trgovca. Tko zna kako će ih primiti! Zaoku¬ 
pljena mislima ne primjećuje razliku između Donjeg i Gornjeg grada. 
Ovdje su ulice čiste, popločene, a kuće lijepe, mahom niske kamene 
zgrade, često okružene parkom. Mihaljević pokazuje ženi palače hrvat¬ 
skih plemića. Ona radoznalo i zadivljeno gleda oko sebe. 

Kad su stigli do Oršićeve kuće, Mihaljević udari umjetnički izra¬ 
đenim zvekirom o vrata. Otvori im sluga u livreji od tamnoga sukna 
s dugmadima ukrašenim grofovskim grbom obitelji Oršić i uslužno ih 
upita koga žele. 

»Htio bih razgovarati s gospodinom grofom. Ja sam trgovac žitom 
iz Karlovca, zovem se Mihaljević.« 

»Najavit ću vas njihovoj presvjetlosti, nadam se da će se njihova 
presvjetlost udostojiti primiti vas, molim, pričekajte.« 

Mihaljevićevi ostanu u predvorju. Čini im se da čekaju duže nego 
što bi bilo potrebno. Konačno, eto sluge natrag. 

»Njihova vas presvjetlost očekuju.« 

Sluga im pomaže da skinu kapute. Široke kamene stepenice vode 
u gornji kat. Mihaljevićevi, zadivljeni, prolaze kroz veliku dvoranu: 
stolci i naslonjači presvučeni su svilenom tkaninom, a pojedini dijelovi 

pokućstva su pozlaćeni. Jedan je zid prekriven zidnim sagom s prizo¬ 
rima iz lovačkog života. Duž zidova stoje bogato izrezbareni ormari, po¬ 
neki sa staklenim vratima. Gospođi Mihaljević zastade dah — u jednom 
ormaru ugleda srebrno posuđe: pladnjeve, tanjure, pribor za jelo, 
a u drugom skupocjen porculan, poneki predmet od čistoga zlata i pred¬ 
mete od brušena stakla. Kakva raskoš, kakav sjaj! Usred dvorane visi 
sa stropa golem kristalni svijećnjak, a pod je gotovo sav prekriven sago¬ 
vima, između kojih se jedva naziru majstorski izrađeni parketi, ističući 
se bogatim ornamentima. 

Na ulazu u omanju dvoranu goste dočekuje drugi sluga koji grofu 
najavljuje posjetioce. Mihaljević priđe grofu Oršiću, duboko mu se 
naklonivši. Pošto se pozdravi s grofom, Mihaljevićeva žena sjede skromno 
postrance, ne želeći smetati muškarcima u njihovu poslovnom razgo¬ 
voru, ali Oršića pažljivo promatra ispod oka. Grof Oršić odjeven je po 
najnovijoj bečkoj modi — dugačak kaput od tamnomodrog sukna, bijela 
košulja s veoma naglašenim okovratnikom i jarkocrvenom kravatom, 
uske hlače, bijele čarape i cipele od crnog laka. Prosjedi zalisci uokvi¬ 
ruju mu usko duguljasto lice. 

Grofa Oršića zanima osobito trgovina žitom u Karlovcu, zatim 
trgovina morskom soli koja se doprema iz primorja, preprodaja stoke, 
a posebno izvoz iz Rijeke morem u druge zemlje. Poznavajući dobro 
trgovinu u svom kraju, Mihaljević spretno odgovara na pitanja i odmah 
se osjeća nekako sigurnijim u otmjenom naslonjaču. Nije on trgovac 
od jučer. U njegovu se gradu trgovalo već na veliko i u prošlom stoljeću 
kad se gradila Karolinška cesta — »žitni put« — koji je Rijeku preko 
Gorskog kotara spojio s Karlovcem. A do Karlovca se slavonsko, ka¬ 
snije vojvođansko žito dopremalo splavima rijekom Kupom da bi se u 
Karlovcu pretovarilo i kolima prevozilo do mora. Trgovački život u 
Karlovcu bio je tada dobro razvijen. Splavari su imali prepune ruke 
posla. Postojao je u Karlovcu i poseban splavarski ceh. U velikim kar¬ 
lovačkim skladištima slavonski su trgovci spremali žito, čekajući da se 
u Italiji ili u kojoj drugoj evropskoj zemlji zarati ili da izbije glad, pa 
da onda uz visoku cijenu prodaju svoju robu. Promet Karolinškom 
cestom bivao je sve življi, pa je strma i uska cesta postala neprikladna 
za tako živ saobraćaj jer je žito dugo putovalo i lako se kvarilo. 

»Otkad je 1809. godine predana u promet nova Lujzinska cesta 
od Karlovca do mora, otada i mi Karlovčani, pa i vi Zagrepčani, možemo 
brže i lakše prevoziti robu prema moru. Ipak, morate priznati, gospo¬ 
dine grofe, svakako bi bilo prijeko potrebno popraviti cestu od Zagreba 
do Karlovca, jer ne samo da usporava robni promet nego čovjek može 
u kolima i vrat skrhati.« 

»Da, imate pravo. Cesta je vrlo slaba. No, zar vam nije poznato 
da se i u Hrvatskoj pokreće pitanje izgradnje željezničkih pruga? Kad 
bismo samo imali dosta novaca! I mađarski plemići pokazuju veliko 
zanimanje za željeznicu. Tada bi oni prevozili žito sa svojih velikih 
posjeda i prodavali ga na Rijeci, ali to bi za nas, hrvatske plemiće, bilo 
štetno. Što bismo tada s našim žitom? Ali, ostavimo to, to je zamršeno 
pitanje. Da čujem s kakvim mi zapravo prijedlogom dolazite?« 

»Evo, o čemu se radi«, osmjeli se Mihaljević. »Predlažem vam da 
pristupite u naše karlovačko »Žitno društvo«. Ono je, kao što znate, 
kupilo oveći parobrod, koji je na žalost potonuo. Ali mi ne sustajemo. 
Htjeli bismo društvo nanovo pokrenuti, kupiti nov parobrod i baviti 
se, pored prijevoza žita, i prijevozom putnika Savom. Vjerujte, bio bi to 
dobar i unosan posao. Kao što vam je vjerojatno poznato, gospodine 
grofe, postojalo je u Karlovcu već potkraj XVIII stoljeća neko »Žitno 
društvo«, pa će se njegovim iskustvom koristiti i naši novi dioničari.« 

Grof Oršić šuti, ali se vidi da pažljivo sluša i razmišlja. Prebrzom 
odlukom ne želi dati Mihaljeviću na znanje da mu je i te kako potreban 
unosan posao, jer mu kesa postaje sve tanja, a troškovi su za uzdrža¬ 
vanje dvoraca i imanja iz dana u dan sve veći. 

Uto netko zakuca na vratima. Bio je to sluga koji najavi groficu 
Oršić. Gospođa Mihaljević bojažljivo pogleda prema vratima gdje se 
pojavila grofica odjevena po posljednjoj bečkoj modi — u širokoj du¬ 
gačkoj haljini od svijetloružičaste tkanine ukrašene cvjetićima i vjen- 
čićima. Dugi uvojci kestenjaste kose padaju joj gotovo do ramena. Niz 
bisera oko vrata, prstenje s dragim kamenjem i zlatna narukvica upot¬ 
punjuju odjeću. Za njom utrča u sobu sinčić u dugim tamnomodrim 
hlačama i u bijeloj košulji s kaputićem od jelenje kože prebačenim 
preko ruke. I njegova je kosa dugačka i kovrčava, kao u djevojčice. 

A/l i haljevic i grof u s tadose. Mihsljcviccva sc zcna tako zanijela u 
ispitivanju grofičine haljine da je zaboravila ustati, ali je muž trgne 
gurnuvši je neprimjetno u leđa, te se i ona nespretno podiže sa stolice. 
Grofica pruži Mihaljeviću ruku na poljubac, a s njegovom ženom se tek 
usput pozdravi. Trgovkinja je u neprilici, osjeća se suvišnom i nepo¬ 
željnom u ovom društvu. Pogleda svoju haljinu koja bi u Karlovcu 
sigurno privukla mnogi pogled, a sada joj se čini tako siromašnom. 
Kratkotrajnu ali neprijatnu šutnju prekinu sluga noseći svježe breskve. 



»Svježe voće usred zime«, usklikne začuđeno Mihaljevićka. 

»To je iz našeg zimskog vrta«, reče grofica naoko Ijubezno, nudeći 
ih i izigravajući uslužnu domaćicu, ali je međutim mislila kako se ova 
selska trgovkinja baš svemu čudi. Sluga toči pjenušavo vino u čaše od 
češkog kristala. Grofica hvali ponuđene bečke slatkiše — i usput kaže 
kako otmjen čovjek ne može jesti domaće slastičarske kolače! 

Jelo i piće prekinuše poslovne razgovore. Prešlo se na prepriča- 
vanje važnijih događaja i dnevnih novosti. Još uvijek se često raspravlja 
o Gajevim novinama iako izlaze već desetak godina. 

»Nisam mogao vjerovati da će se na tom hrvatskom seljačkom 
jeziku pisati i u ozbiljnim novinama«, prizna Oršić. 

»Ali su nas Gaj i njegovi suradnici uvjerili u to. Njegove novine 
čita i staro i mlado. Eto, u jednom od posljednjih brojeva književnog 
priloga »Danice« objavljeno je opet nekoliko pjesama karlovačke pje¬ 
snikinje Dragojle Jarnević«, odvrati Mihaljević. 

»Vrijedna je to i marljiva žena, ta karlovačka švelja«, primijeti do¬ 
brohotno grof Oršić, »i veliki prijatelj naših »verlih iliraca.« 

Sada se i Mihaljevićeva žena umiješa u razgovor, zadovoljna što 
se govori o ženi koju dobro poznaje. 

Iz daljeg razgovora Mihaljevićka saznade da je navečer veliki ples 
u dvorani »Narodnog doma«, a idućeg dana premijera prve hrvatske 
opere »Ljubav i zloba«. 

I dok grofica, držeći sina na krilu, u tančine opisuje novu haljinu 
koju je naručila iz Beča za tu priliku, razgovor među muškarcima po¬ 
novo skrenu na područje poslova. Grof pristade da uloži u karlovačko 
»Žitno društvo« nešto novaca iako ne toliko koliko se Mihaljević nadao, 
a Mihaljević će zauzvrat kupiti od grofa znatne količine žita s njegovih 
posjeda. Malo su se natezali oko cijene, ali grof brzo uvidje da Miha¬ 
ljević dobro poznaje trenutno kretanje cijena na tržištu i da ga se ne 
može zavarati. 

Kad je razgovor bio iscrpljen, Mihaljevićevi se ljubezno oprostiše. 
Oni još nisu bili ni na ulici, a grofica Oršić počne grditi muža: 

»Zar sam ja, grofica Oršić, rođena grofica Patačić, na to spala da 
sjedim s tom prostom karlovačkom purgaricom i da je zabavljam zbog 
nekakvog glupog žita i žitnog društva? Što sam ja, bijednica, dočekala 
— kakva vremena!« 

»Prestani već jednom s jadikovkama. Upravo taj glupi razgovor 
o žitnom društvu omogućit će tvojoj presvjetlosti putovanje u Beč i na¬ 
bavu novih proljetnih haljina, šešira, rukavica i raznih drugih stvari 
koje neprekidno naručuješ. Zato »presvijetla«, prestani zanovijetati. Što 
misliš, odakle novaca za tvoje hirove i izdržavanje ove palače?« 

Grofica Oršić uvrijeđeno ustane i ostavi muža zaokupljena mislima 
o novim obavezama koje je čas prije uglavio s karlovačkim trgovcem. 

U ZAGREBAČKIM TRGOVINAMA 


Mihaljevićevi su laganim korakom ostavljali gornjogradske ulice, 
zagledajući se u svaku kuću, u svaki vrt. Raspoložen zbog sklopljena 
posla, Mihaljević obeća ženi da će je navečer odvesti na ples u Narodni 
dom, a idućeg dana u kazalište. 

»Ali kako ću u toj haljini«, zabrinuto će žena. 

»Ne brini, kupit ću ti najljepšu haljinu koja se u Zagrebu može 
nabaviti. Ima tvoj muž novaca!« I trgovac lupnu rukom po kaputu 
gdje mu se u unutrašnjem džepu nalazio debeli novčanik. 

Žena ubrzo zaboravi nezgode u grofovskoj kući. Posjeta pravoj 
kazališnoj predstavi sasvim je zaokupi. U Karlovcu je prisustvovala 
samo nekakvim predstavama u tamošnjoj gostionici, jer Karlovac nema 
kazališne zgrade. A glumili su članovi putujućih kazališnih družina ili 
domaći građani koje svaki dan susreće. Sada će prvi puta slušati i gle¬ 
dati operu! Pričali su joj da se na takvim predstavama sve govori pje¬ 
vajući. To mora da je pomalo i smiješno. A kad se vrati u svoj Kar¬ 
lovac, nikad kraja njenim pričama o svemu što je vidjela u Zagrebu! 

Silazeći skladnim ulicama Gornjeg grada mislila je karlovačka 
trgovkinja: ta nije šala biti gost u pravoj grofovskoj kući, sjediti i pri¬ 
čati s jednom groficom Oršić. I večeras će na plesu biti grofova i grofica, 
i ona će imati novu lijepu haljinu. I sutra će s njima biti u kazalištu, 
i oni će se rukovati s njenim mužem i s njom. Hej, moja gospodo gro¬ 
fovi, prolazi polako vaše vrijeme! Iz ovih samodopadljivih razmišljanja 
trgne gospođu Mihaljević šarenilo Duge ulice, načičkane raznolikim du¬ 
ćanima i privlačnim izlozima. Kod svakog izloga je zastajkivala, ushi- 
ćivala se, čudila bogatom izboru manufakturnih proizvoda, obrtničkih 
predmeta. Primijetila je da su neki natpisi nad trgovinama i obrtničkim 
radionicama na njemačkom jeziku. Čula je ona već da u Zagrebu, a i 
drugdje, ima velik broj trgovaca i obrtnika porijeklom iz Njemačke ili 
Austrije. 

U Mihaljevićkinoj putnoj torbi uskoro se nađoše večernja haljina, 
šeširić, cipele i rukavice, velika lepeza i nešto nakita. Kod poznatog za¬ 
grebačkog stolara Eisenhutha [Ajzenhut] kupili su Mihaljevićevi neko- 

liko stolica i mali stolić. Uslužni obrtnik poslat će im kupljenu robu 
poštanskom diližansom u Karlovac te će stići prije njihova povratka. 

Na Harmici je veoma živo. I tu je dućan do dućana. Na prostranom 
trgu seljaci na zdencu napajaju stoku koju su doveli na prodaju, djeca 
se grudaju, tandrču seljačka kola, ili se proveze po koja gospodska ko¬ 
čija. Mihaljevićevi svratiše i u dućan trgovčeva prijatelja Pavla Hatza 
[Hac]. Gospođi Mihaljević zapne oko na lijepim šalicama za kavu s ilir¬ 
skim grbom i ilirskim natpisima, ali joj se čini da su skupe, a oni su već 
dosta novaca potrošili. 

»Samo dvije«, moli Mihaljevićka muža, »i još ovu malenu stak¬ 
lenu čašu s ilirskim natpisom.« 

»Vi zbilja imate ukusa, gospođo«, reče trgovac, »ova je čaša izra¬ 
đena u novopodignutoj staklani Osredek kraj Samobora. Ondje izrađuju 
najfiniju staklenu robu. Samo malo tko kupuje naše domaće staklo jer 
naši »verli domorodci«, usprkos velikom domorodnom oduševljenju, još 
uvijek radije kupuju stranu robu. Što ćemo, to vam je tako milostiva 
gospođo. Eto, moj prijatelj, urar Konig [Kenig], izrađuje izvanredne 
satove s ugrađenom napravom koja svaki puni sat odsvira ilirsku bud¬ 
nicu, ali rijetko koji kupac posegne za njima.« 

Dok trgovkinja pregledava robu izloženu u dućanu, dva prijatelja 
pretresaju politička pitanja. Gajev utjecaj je počeo opadati, pa mađa¬ 
roni dižu glave. Okupljaju se u svom Kasinu i neprestano izazivaju. 

»Kad bi nam samo oni zadavali brigu«, potuži se Hatz, »ali tu je 
i bečki dvor koji sumnjičavo gleda i budno prati sve što čine ilirci.« 

Nove mušterije uđoše u dućan i prijatelji prekinuše povjerljiv 
razgovor. Treba biti na oprezu. Vremena su teška. 














PLES U NARODNOM DOMU 


Zgrada Narodnog doma svečano je osvijetljena uljaricama, čitavo 
je pročelje iskićeno cvijećem i hrvatskim zastavama, a u sredini pro¬ 
čelja je veliki ilirski grb. Gosti pristižu sa svih strana, mnogi u koči¬ 
jama. Na vratima zgrade dočekuju ih viđeniji ilirci — Kukuljević, Vraz, 
Rakovac, Vukotinović — svi u narodnim surkama. Svaka žena dobiva 
na ulazu na dar malenu knjižicu s plesnim redom i lepezu s likovima 
poznatih iliraca i ilirkinja. Rijeci ljudi koja je ulazila u zgradu pridruže 
se i naši prijatelji iz Karlovca. Mihaljević pokazuje ženi prostorije Na¬ 
rodnog doma. U jednoj od pokrajnjih dvorana je Ilirska čitaonica gdje 
se okupila veća grupa gostiju i, čekajući otvorenje plesa, prelistavaju 
posljednje brojeve Gajevih novina. Prepričavaju dnevne novosti kao i 
posljednje političke događaje, iščekujući sa znatiželjom ishod večerašnje 
svečanosti. Ova zabava je zapravo samo uvod u sutrašnju kazališnu pri¬ 
redbu. Njeni posjetioci žele da je pretvore u pravo narodno slavlje. U 
ostalim prostorijama smješteni su predmeti koji predstavljaju temelje 
novostvorenog Narodnog muzeja. Ima ovdje već nekoliko lijepih zbirki, 
npr. prirodoslovna, historijska i značajna zbirka starog novca. Svakog 
dana u ove prostorije pristižu novi predmeti, novi darovi. 

Mihaljevićevi uđoše u veliku dvoranu, svečano okićenu cvijećem, 
hrvatskim zastavicama i velikim ilirskim grbom. Na jednom zidu visi 
slika jednog od najstarijih iliraca, Janka Draškovića. Dvorana je pre¬ 
puna gostiju, u svim uglovima bruje živahni razgovori. Većina muška¬ 
raca odjevena je u narodne surke s crvenim kapama na glavi; tu i tamo 
vidi se i poneki bečki frak. Zagrebačke ljepotice ukrasile su svoje haljine 
ili kosu ilirskim ukrasima: grbovima, zvijezdama i polumjesecima. 

Gornji dio nekih haljina izrađen je »na narodnu« — ukrašen na¬ 
rodnim vrpcama i vezom. 

Odjednom dvorana utihnu. Tko će otvoriti ples? Uz gromoglasni 
»Živio!« ulazi Janko Drašković vodeći za ruku pjevačicu Sidoniju Ru- 
bido koja će sutra nastupiti u naslovnoj ulozi prve hrvatske opere. Sta¬ 
rac je u crvenoj surki ukrašenoj srebrnom dugmadi, optočenoj srebrnim 
gajtanima, a grofica ima u kosi ilirske ukrase i trobojnicu preko gru- 
diju. Ples se otvara narodnim kolom kojem se polako svi pridružuju, 

i mladi i stari. I gospođa Mihaljević je u kolu držeći se jednom rukom 
muža a drugom trgovca Hatza. Radosna je i uzbuđena. Izgleda da joj 
je to najsvečaniji dan u njenu životu. Dok mlađi plešu valcere i polke, 
stariji, sjedeći u pokrajnjim prostorijama, uživaju u uspjeloj priredbi 
uz dobro jelo i dobru domaću kapljicu. Na Draškovićev prijedlog sa¬ 
stavljen je na brzinu mali muzički program. Pjevaju već poznati pje¬ 
vači: Sidonija Rubido i Adalberto Ognjen Štriga, a svira varaždinski gi¬ 
tarist Ivan Padovec, poznat već i u inostranstvu. Raspoloženje u dvo¬ 
rani raste i priredba dostiže vrhunac: svi se uzvanici dižu i pjevaju Ga¬ 
jevu budnicu »Još Hrvatska ni propala . . .« Ipak, pravo slavlje bit će 
tek sutra kada će se na pozornici zagrebačkog kazališta zapjevati prva 
hrvatska opera, a orkestar ispuniti dvoranu i srca posjetilaca zvucima 
naše muzike. Kad je ponoć prošla, prvi uzvanici napustiše dvoranu i 
siđoše do svojih kočija, gdje su ih čekali kočijaši, umorni, pospani i 
prozebli. 

U KAZALIŠTU NA MARKOVU TRGU 


Sutraveče je Janko ponovo vozio svoje gospodare kroz Dugu ulicu 
preko Ilirskog trga na Markov trg. On će ih opet dugo čekati i opet će 
se smrzavati na svom sjedištu. Na uglu trga je svečano osvijetljena kaza¬ 
lišna zgrada dovršena tek 1835. godine. Sagradio ju je zagrebački gra¬ 
đanin Kristofor Stanković novcem koji je dobio na lutriji. Dotada Za¬ 
greb nije posjedovao stalnu kazališnu zgradu, pa su se predstave održa¬ 
vale povremeno u plemićkim domovima i na Kaptolu. Prva javna stalna 
kazališna dvorana u Zagrebu bila je u palači mađarskog grofa Antuna 
Amadea. U toj dvorani nastupale su različite njemačke putujuće družine, 
zadržavajući se u Zagrebu po nekoliko tjedana ili mjeseci. Prikazivale su 
raznolike dramske i muzičke komade uglavnom drugorazrednih nje¬ 
mačkih i austrijskih pisaca. 

U predvorju kazališta je stiska. Kao i prethodne večeri posjetioci 
su odjeveni pretežno u surke, a vidi se i koji frak. Žene su u širokim, 
svečanim haljinama a u bujno počešljanoj kosi svjetlucaju ilirski ukrasi. 
Pred blagajnom je svađa jer su ulaznice rasprodane, a još je velik broj 
onih koji bi htjeli prisustvovati praizvedbi prve hrvatske opere. No ka¬ 
rata nema i razočarani rodoljubi morat će čekati na reprizu. 

Mihaljevićevi su pronašli svoja mjesta u parketu. Dok se Miha- 
ljević pozdravlja s nekim svojim znancem, pogled njegove žene kruži 
dvoranom: otmjena publika polako ispunja lože i parket, gospođe mašu 
lepezama jer je u prepunoj dvorani već zagušljivo. Siromašniji dio pu¬ 
blike ispunja jeftinija mjesta na galeriji u trećem katu, do koje vode 
posebne stepenice izravno s Markova trga. Dok su u sredini galerije 
udobnija mjesta s dobrim vidikom, sa strane su dva reda klupa, jedan 
niži, drugi viši, odakle se pozornica vidi samo ako se gledalac jako nagne 
naprijed, pa je galerija stoga osigurana željeznom ogradom. Preko sedam 
stotina posjetilaca nestrpljivo očekuje podizanje zastora. Svijeće se gase. 
Zastor se polako diže i prvi zvuci opere »Ljubav i zloba« razliježu se 
dvoranom. Predstava počinje. Scene se nižu jedna za drugom a s njima 
raste ushit i oduševljenje publike. Muzika Vatroslava Lisinskog i riječi 
pjesnika Dimitrija Demetra bude stare ilirske zanose, sada već malo 

zapretane. Pljeskanju i poklicima nema kraja. Pred zastorom se pojav¬ 
ljuju nosioci glavnih uloga: Sidonija Rubido i Adalberto Štriga s kom¬ 
pozitorom opere Vatroslavom Lisinskim, čovjekom sitna rasta i zbu¬ 
njena držanja. Priča o njegovu životu veoma je tužna. Kao dječak je 
pao i slomio nogu, ostavši hrom za čitav život, a uz to je uvijek bio 
slaba zdravlja. U dvorani odzvanja pljesak kad Lisinskome predaju 
lovorov vijenac, ukrašen ilirskom zvijezdom i polumjesecom. U čast 
Sidonije Rubido ispjevana je jedna rodoljubna pjesma, koju je zahvalna 
publika kasnije predala svojoj prvoj operskoj pjevačici. 

Nakon predstave povorka oduševljenih omladinaca i rodoljuba 
krenula je zagrebačkim ulicama pjevajući već napjeve iz prve hrvatske 
opere. Bio je to jedan od rijetkih radosnih dana u životu Lisinskoga, 
koji je, usprkos svojim sposobnostima, teško prodirao u javnost, a još 
teže stjecao priznanja. Ali su njegova slava i njegova radost bili veoma 
kratkotrajni. Uskoro će biti opet zaboravljen. A nije daleko ni dan 
kada će iscrpen i shrvan teškom bolešću umrijeti u velikoj bijedi. 

Mihaljevićevi, prepuni dojmova, žure do svoje kočije. Još ih čeka 
naporan put u Varaždin, a Mihaljevića i novi poslovni razgovori. 

NA PUTU ZA VARAŽDIN 

Drugo je jutro već zarana počeo padati sitan snijeg, pa se Janko 
poboja da će na putu biti teškoća. Promet zagorskom cestom je vrlo 
živ, naročito u sajmene dane. Osim poštanskih kola i gospodskih kočija 
prolaze njom i seljaci, pješice ili kolima. Uz cestu ili nešto podalje 
nižu se zagorski dvorci. Ćudi se karlovačka trgovkinja koliko ih samo 
ima na ovoj siromašnoj zemlji. Mihaljević pokazuje ženi Bisag, stari 
srednjovjekovni grad s kulom. Najstariji su posjednici Bisaga bili go¬ 
spodari Grebengrada, a zatim obitelj koja se po Bisagu prozvala Bi- 
saški. Redali su se kasnije i drugi gospodari i utvrđivali ga u vrijeme 
turskih provala. Nakon Zrinjskih i Patačića sada je vlasništvo Draško- 
vića. Nedaleko od Bisaga je maleno selo s niskim i neuglednim kući¬ 
cama, krovovi kojih su pokriveni slamom. Sve je trošno i bijedno. Tu 
žive kmetovi bisaških gospodara — Draškovića. Kočija prolazi pored 
Gornje Rijeke gdje je malen ali lijep dvorac jučerašnje operne slavlje¬ 
nice Sidonije Rubido. Gospođi Mihaljević pričali su u Zagrebu o skupo¬ 
cjenom namještaju u tom dvorcu. 

Pred Novim Marofom nastade kvar — jedan kotač pade s kočije, 
srećom upravo pred nekom seljačkom kućom. Mihaljevićevi izađu na 
blatnjavu cestu. Zrak je hladan i oštar, a gospođi Mihaljević nije nimalo 
prijatan ovaj nepredviđeni odmor. Kamo će po ovom blatu? Janko 

otrči do kuće da zatraži pomoć. Izađe seljak odjeven u prnje. Na glavi 
mu otrcana krznena kapa, noge uvijene u krpe. Janko ga povede do ko¬ 
čije i seljak se duboko pokloni pred gospodom. Kad vidje kvar na ko¬ 
taču, seljak ih umiri; u neposrednoj blizini živi čovjek koji popravlja 
kola plemenitom grofu Erdodyju. On dobro obavlja taj posao za gospo¬ 
dina premilostivog grofa pa će i njima pomoći. 

»Neka milostivi gospodin i njihova gospena milost uđu u kuću 
da se ogriju.« 

Bolje i to nego stajati na blatnjavoj cesti, pomisli gospođa Miha- 
ljević gackajući svojim cipelicama po blatu do daščare pokrivene sla¬ 
mom. 

Ušavši u kuću, Mihaljevićevi ugledaše bijedno namještenu prosto¬ 
riju s jednim jedinim golemim krevetom prepunim posteljine, ovećim 
drvenim stolom, klupama i velikom glinenom peći na kojoj je spokojno 
spavao mačak. U drvenoj zipci plakalo je dijete. Seljanka se pokloni do 
crnog zemljanog poda. Troje djece u poderanim košuljicama, bosi, zna¬ 
tiželjno proviruju iza majčine suknje. Grijući se na klupi kraj peći, Mi- 
haljević od vremena do vremena nervozno vadi iz džepa na prsluku 
zlatni sat na debelom lancu. Mihaljevićka ukočeno sjedi na rubu klupe. 
Haljinu je malo podigla, boji se da je ne zaprlja na zemljanom podu 
i da joj se ta znatiželjna prljava djeca suviše ne približe. Sjeti se da u 
putnoj torbi ima kolača. Dade ih djeci, ispruživši jako ruku kako joj 
se mališani ne bi približili. Djeca polete kao vrapci prema ispruženoj 
ruci i svojim prs ticima hitro zgrabe kolače te se opet sakriju iza majke, 
koja je jednom nogom ljuljala zipku i uspavljivala dijete; njenu po¬ 
gledu ipak nije izmakla pohlepa kojom su djeca jela kolač. I u grlu 
je nešto stegnu. 

»Znaju, milostiva gospođo, mi svojoj djeci ne možemo dati ko¬ 
lača ... mi smo Vam kmetovi plemenitog grofa Erd5dyja ...« 

Htjede još nešto reći. Ali čemu? Ima li ta gospođa, što se slu¬ 
čajno grije uz njezinu peć i s gađenjem obazire po izbi, uopće srca da 
osjeti seljačku bijedu? Vrijedi li takvoj ženi govoriti o komadiću zemlje 
što slabo rodi i od čijeg uroda četvrtinu treba dati grofu, zatim još dio 
peradi, svinja i jaja, pa posebno za blagdane darove koje sami moraju 


23 




odnijeti u grofovski dvor. U proljeće moraju raditi u grof ovim vinogra¬ 
dima, a u jesen mora njezin Joža odvoziti i grofovo vino u podrum. I 
župniku moraju davati. Kako je samo odebljao otkako je došao u nji¬ 
hovu župu! A život je seljaku svake godine teži. Ono malo drva što 
imaju morao je njezin Joža krišom nasjeći u gospodskoj šumi, za koju 
svi tvrde da je zapravo njihova, seljačka. Ako ga uhvate, jao njemu! Go¬ 
spoda im ne dozvoljavaju sjeći drva. A čime će onda ogrijati svoju 
djecu? Joža ponekad na sajmu proda nešto pa za Božić i Uskrs kupe 
djeci šećera, nešto odjeće i Joži cipele. Bijeda ih je već do grla stegla 
i tako više ne mogu dalje. U ovom kraju su se kmetovi već davno bunili 
i još će se buniti. A možda plemeniti gospodin grof i nije tako zao. Tko 
to zna. Vele da većinom živi u Zagrebu ili Beču i da ima još mnogo 
imanja kao što je ovo. On se ni zašto ne brine, pa možda i ne zna kako 
oni žive. Ali upravitelj njegova imanja, to je prava nesreća. Toga se 
ništa ne tiče što su njihova djeca gladna i bosa. 

Zanijevši se u svoje turobne misli, seljanka je prestala ljuljati 
zipku i dijete ponovo zaplače. 

Mihaljević pogleda na sat. Što radi Janko s tim seljakom tako dugo 
oko kola? Sigurno su se oko njih okupili seljaci pa pričaju svoje jade. 
Zna on to sve vrlo dobro. Zna on da i u Hrvatskoj ima zanesenjaka koji 
misle da bi trebalo udariti po plemićima kao što su to učinili u Fran¬ 
cuskoj. Jedan njegov prijatelj, bečki trgovac, pričao mu je da u Beču 
ima ljudi koji žele zbaciti plemiće s vlasti i osnovati vladu trgovaca 
i tvorničara. Tada bi seljaci dobili plemićku zemlju. Ali što možemo mi 
u Hrvatskoj pod tako snažnim pritiskom Beča i Pešte?! Najprije mo¬ 
ramo misliti o tome kako da ujedinimo sve hrvatske zemlje, da ukinemo 
carine, sagradimo dobre ceste i željeznice, pojačamo trgovinu, osnujemo 
banku koja će pomagati hrvatske trgovce, a koja će, prema pričanju, 
biti i uskoro ostvarena. Tada će tek doći vrijeme da mislimo i na se¬ 
ljake. I plemići već uviđaju da seljacima treba poboljšati uslove života, 
pa se tada ne bi bunili. Nedavno je i stari Drašković o tome pisao. 

Mihaljevićevi nisu ni opazili kad je seljanka stavila pred njih ne¬ 
koliko obarenih krumpira i malo kukuruznih žganaca. 

»Nismo gladni, vjerujte, obilno smo u Zagrebu doručkovali, a no¬ 
simo još sa sobom dosta hrane«, uvjeravala je Mihaljevićka seljanku. 

Konačno uđe Janko s Jožom. Kola su popravljena, Mihaljevićevi 
se pozdrave s domaćinima te se upute prema kočiji. Kola nastave da se 
drndaju po neravnoj i blatnoj cesti. Prolaze pored Tonimira, omanje 
kurije ilirca Ivana Kukuljevića. Mnogo je takvih dvoraca posijano po 
Zagorju. U njima stanuje niže plemstvo nemajući dovoljno sredstava za 
gradnju većih i raskošnijih dvoraca. U takvom ladanjskom dvorcu ima 
svega nekoliko prostorija, i one su skromno namještene. Obiteljske 
slike, poneka mala putna uspomena, ratne trofeje nekog oficira — člana 
obitelji, poneki srebrni predmet, a umjesto porculana — zemljano 
posuđe, tzv. kamenina, koju su niže plemstvo i građani nabavljali u do¬ 
maćim manufakturama kamenine u Krapini i u Zagrebu, jedini su za¬ 
pravo ukrasi kurija. 

Putnici prolaze kroz Varaždinske toplice. Nadomak Varaždinu, 
kod Varaždin brijega, cesta se spušta, a u daljini se naziru varaždinski 
crkveni tornjevi. Na ulicama grada je vreva jer je sajmeni dan. Treba 
se progurati kroz gomilu ljudi, seljačkih kola, putničkih i poštanskih 
kočija. Još jedan zavijutak, i eto naših putnika pred kućom trgovca 
Ivana Kneza, Mihaljevićeva dobra prijatelja. 


0 KUĆI VARAŽDINSKOG OBRTNIKA I TRGOVCA KNEZA 

Kočija se zaustavi pred jednostavnom, prostranom prizemnicom 
s niskim ulaznim vratima, na kojima Mihaljevićeve dočeka Ivan Knez. 
Trbušasti trgovac i poznati varaždinski krojač odjeven je u skromno 
građansko odijelo. Uz njega je i njegova supruga, žena niska rasta, pu- 
načka i prijazna lica. Upravo je istrčala iz kuhinje gdje je s Jalžom pri¬ 
premala dobar ručak, pa još briše mokre ruke keceljom od šarena 
platna. Kroz prozorska okna proviruju dvoje djece i znatiželjne glave 
krojačkih šegrta. 

Mihaljevićeve su smjestili u prostranu gostinjsku sobu, a kad su 
se ovi malo odmorili, sjedoše svi u oveću blagovaonicu. Žene su čavr¬ 
ljale u »ženskom kutiću« na sofi s presvlakom ukrašenom cvjetićima, 
vjenčićima i vrpcama. Takve tkanine nabavlja Knez u Beču i prodaje 
ne samo u svom dućanu u Varaždinu, već i zagrebačkim trgovcima. 

Unutrašnjost kuće je jednostavna, ali čista i uredna. Zidovi su svježe 
obijeljeni, a u blagovaonici su prekriveni zidnim papirnatim tapetama 
nježno-zelene boje s ružičastim cvjetićima i bijelim tankim prugama. 
Prozori su zastrti snježnobijelim zastorima. Pod je od dasaka. Samo su 
bogatiji plemići u svojim palačama imali parkete. Po zidovima visi ne¬ 
koliko obiteljskih slika i omanjih sličica — minijatura koje su izrađi¬ 
vali majstori slikari. U blagovaonici je visio oveći portret domaćina u 
svečanu odijelu. 

»Kakve li sličnosti«, uskliknu gospođa Mihaljević. »Znate, i mi u 
svom stanu u Karlovcu imamo lijepe slike našeg karlovačkog slikara 
Karasa. Naslikao je moga muža i mene. A kako smo ih samo jeftino ku¬ 
pili! Siromah slikar teško živi, usavršava se u Italiji i stalno traži neku 
pomoć. Kamo bismo došli da još i slikare uzdržavamo!« 

Dok je Mihaljevićka pričala o svojim doživljajima iz Zagreba, a 
domaćica se hvalila varaždinskim priredbama, Mihaljević je prijatelja 
potanko raspitivao o trgovačkim poslovima. Za idući dan Knez je ugo¬ 
vorio sastanak kod zajedničkog prijatelja Milčetića, koji je nadaleko 
poznat kao vrstan trgovac i prekupac žita. 

Poslije obilna ručka žene su otišle da razgledaju kuhinju. Bila je 
to prostrana prizemna prostorija s velikom peći u jednom uglu i još 
većim stolom za kojim su ručali kalfe, šegrti i Jalžica. Duboka zdjela 
puna graha pušila se na stolu. Od brojnih i finih jela koje je Knezova 
priredila za svoje goste oni nisu ništa dobili. Morali su se zadovoljiti 
grahom, koji im je nakon napornog rada i te kako prijao. 

Iz kuhinje se prelazilo u krojačku radionicu. Tu je majstor krojač 
Ivan Knez još uvijek sam krojio odijela svojim otmjenim mušterijama. 
Kalfe i šegrti radili su samo sitne poslove, a najviše pomagali u kućan¬ 
stvu i trgovini. 

»Toliko posla imamo«, tužila se domaćica. »Treba neprekidno za¬ 
gledati u trgovinu, pa nadzirati rad u radionici; na kalfe se ne možete 
osloniti, a šegrti rade samo ako im prijetite batinama. A koliko izjede 
ta čeljad! Zamislite, još su drski i tuže se što rade od zvona do zvona. 
Ljeti je to doduše šesnaest sati, ali zimi, kad je dan kratak, rade samo 
dvanaest do trinaest sati. Pa zar ćemo ih badava hraniti i plaćati?« 

Gospođa Mihaljević saslušala je s mnogo razumijevanja tužaljke 
krojačeve žene. Ta pozna ona dobro neprilike sa šegrtima i kalfama iz 
očeve radionice u Karlovcu. Otac ih mora svaki dan nanovo tjerati da 
ispile i nacijepaju drva, operu suđe i pometu kuću, subotom da izribaju 
pod, a najteže je s njima izići nakraj o blagdanima kad je u kući mnogo 
posla. 

Njihovo brbljanje i nepotrebne i neumjesne jadikovke doprle su 
i do tankog uha suhonjava, bljedolika dječaka koji je u tamnom hod¬ 
niku premetao teške bale tkanina. I da je smio, zacijelo bi im odgovorio: 
»Ne biste tako govorile da vaše sinove netko tjera i zlostavlja kao što 
vi nas.« 

Muškarci su još uvijek razgovarali o trgovačkim poslovima. »Go¬ 
vorka se«, povjerio Knez prijatelju, »da će se u Varaždinu dogodine 
osnovati domaće poduzeće za izradu tkanina.« Raduje njega ta vijest 
jer bi posao tada još bolje krenuo i on ne bi morao stalno putovati u 
Beč po robu. Pričali su još o koječemu, pričali i jeli do kasno uvečer. 


ŠETNJA KROZ VARAŽDIN 

Idućeg dana prije podne, dok su muškarci obilazili poslovne pri¬ 
jatelje, domaćica povede gošću u šetnju. Gospođa Mihaljević je prvi 
puta u Varaždinu i treba joj pokazati grad i njegove znamenitosti. 

»Svratit ćemo do gospodina Ebnera, on je odličan poznavalac vara¬ 
ždinskih znamenitosti a naš je dobar znanac.« 

Omanji postariji čovjek, odjeven na starinski način, veoma učtiv 
i ljubezan, sa zadovoljstvom se odazvao želji gospođe Knez, i krenuo 
s njima u šetnju gradskim ulicama. Hrvatski je govorio dosta slabo 
jer se u njegovoj mladosti govorilo uglavnom njemački, ali se sada 
trudio da govori hrvatski ne samo zbog ovih gospođa koje su njemački 
samo natucale, već i zbog novih shvaćanja o narodnom jeziku. Povede 
ih najprije do starog grada. 

»Nastao je još u srednjem vijeku« — pričao je on — »i promi¬ 
jenio je mnogo gospodara. U vrijeme turskih provala nanovo je utvrđen, 

opasan bedemima i sve do XVIII stoljeća bio je sjedište generala Va¬ 
raždinske krajine. Imao je ovaj grad burnu i sjajnu prošlost.« 

Žene je međutim više zabavljalo starčevo natucanje hrvatskog je¬ 
zika nego što ih je dirala njegova tuga za starim gradom. Osim toga 
one su o toj prošlosti malo ili ništa čule. Odvukoše ga prema središtu 
grada. Starac nastavi da priča. 



»Varaždin je u XVIII stoljeću bio mnogo značajnije mjesto nego 
što je danas, značajnije i od Karlovca i od Zagreba. U vrijeme Marije 
Terezije bilo je ovdje sjedište prve hrvatske samostalne vlade, tzv. 
Hrvatskog kraljevskog namjesničkog vijeća. Plemićke porodice imale 
su u Varaždinu svoje palače. Pričao mi je moj pokojni otac da su se 
tada mogle vidjeti u Varaždinu najnovije vrste kočija, prekrasni konji, 
livreje i francuski kuhari, priređivale su se velike zabave, jednom ri¬ 
ječju, Varaždin je bio pravi mali Beč. Ali je taj raskošan život prelazio 
mogućnosti mnogih plemićkih porodica, pa su one uslijed toga i pro¬ 
padale. Grof Franjo Patačić toliko je trošio da su sva njegova imanja 
u neposrednoj okolici Varaždina došla na bubanj. Takav je bio život u 

Varaždinu sve do strašnog požara 1776. godine kad je izgorjelo gotovo 
pola grada. Hrvatska je vlada preseljena tada u Zagreb, a odselili su i 
mnogi plemići. Pogledajte, ova lijepa palača bila je nekoć vlasništvo 
porodice Sermage [Sermaž], sada je uglavnom nenastanjena, jer Ser- 
magevi stanuju u Zagrebu. I palača Patačićevih, koja je nekoć odzva¬ 
njala od veselih gostiju i bučnih zabava, danas je tiha i mirna.« 

Ah starčeva tuga za minulim sjajem plemstva nije našla odjeka 
u njegovih pratilica. Uto upravo stigoše na glavni trg. 

»Je li i to plemićka palača«, upita Mihaljevićka i pokaza na veliku 
dvokatnicu koja joj se učini najljepšom na trgu. 

»Moja gospođo, to je ponos varaždinskih građana — gradska vi¬ 
jećnica. Ah pogledajte radionice i dućane! Kad sam prije dvadesetak go¬ 
dina pisao na njemačkom jeziku povijest Varaždina, ustanovio sam da 
grad od nekoliko hiljada stanovnika ima preko dvije stotine obrtnika 
raznovrsnih struka, a ni danas ih nije manje. Kad bi samo političke 
prilike bile povoljnije, i naš bi gradić mnogo bolje napredovao.« Prola¬ 
zili su kraj baroknih crkava i velikog samostana. Ebner opet živnu: 

»Među varaždinske znamenitosti spada svakako i gimnazija. Osno¬ 
vali su je i ovdje kao i u Zagrebu isusovci i u njoj su podučavah do 
ukinuća njihova reda 1773. godine. Neki isusovci su i poslije radili u 
školi, ah kao nastavnici koje je država plaćala. Veliki požar, koji sam 
vam spomenuo, zahvatio je i zgradu gimnazije, pa su pavlini sagradili 
novu kojom danas upravljaju franjevci. Dok su gimnaziju nekoć po¬ 
hađala samo plemićka djeca, danas već i po koji obrtnik i trgovac šalje 
jednoga svoga sina u školu.« 

»Naš će najstariji sin naslijediti oca u radionici i trgovini. Njemu 
nije potrebna gimnazija. Ah drugog sina rado bih dala u školu da po¬ 
stane učen kao Ljudevit Gaj pa da ga, iako je građanskog porijekla, 
s poštovanjem slušaju i plemići. A kćeri ćemo udati, njima škole ne 
trebaju. Dovoljno je da znaju čitati i pisati«, raspričala se Knezova žena. 

Mihaljevićka, koja još nije razmišljala o tome kamo će s djecom 
jer su još malena, a kojoj je dosadilo Ebnerovo pričanje, pokaza rukom 
na lijep perivoj. Ah Ebner se nije dao smesti. 

»Dopada vam se, gospođo? Imamo mi lijepih parkova i nasada, 
a da ste ih vidjeli u vrijeme moje mladosti, početkom ovog stoljeća. 
Perivoj grofa Draškovića smjeli su, doduše, posjećivati samo predstav¬ 
nici višeg društva, ali se zato slobodno posjećivao perivoj poznatoga 
varaždinskog trgovca Antuna Pusta i veliki javni vrt Franje Kukulje- 
vića. Prije desetak godina započeli su moji revni Varaždinci s izgradnjom 
velikoga gradskog perivoja, koji je, kao što možete i sami prosuditi, 
ukras našega grada.« 

Gospođe su već postale nestrpljive, bilo je naime vrijeme ručka, 
ali je neumorni Ebner nastavljao: 

»Kad ste već u Zagrebu posjetili Narodni dom i vidjeli Ilirsku 
čitaonicu, moram vas upozoriti da je Ilirska čitaonica osnovana u ovom 
gradu još godine 1837, dakle godinu dana prije zagrebačke! U njoj se 
sastaju naši ilirci i pretresaju političku situaciju. A glazbeno društvo 
osnovano je iste godine kad i zagrebačko, tj. 1827. godine. Imamo i 
Ilirski teatar, u kojem grupa mladih ljudi izvodi od vremena do vre¬ 
mena priredbe na hrvatskom jeziku. A gostuju ponekad i glumci iz Za¬ 
greba.« 

Bio bi Ebner još mnogo toga pričao da se nisu našli pred Knezo- 
vom kućom. Gospođe mu se srdačno zahvale i nestanu u vratima kuće, 
a starac polagano okrenu niz ulicu još uvijek zanesen vlastitim pri¬ 
čanjem. 

POVRATAK 


Mihaljevićevi su opet u kočiji, dobro zamotani u gunjeve. Tek po¬ 
vremeno progovore po koju riječ. I dok Mihaljevićka od mnogobrojnih 
doživljaja i utisaka odabire ono što će se njenim karlovačkim prijate¬ 
ljicama najviše svidjeti, Mihaljević u mislima obnavlja poslove koje je 
ugovorio. Zadovoljan je ovim putom. Zadovoljan je on i svojim život¬ 
nim putom. 

Danas je uvaženi karlovački trgovac. Ime mu je poznato u Va¬ 
raždinu, Rijeci, Zemunu i Beogradu, a poznat je među trgovcima žita 
i soli i u Beču i Trstu. S poštovanjem ga primaju u plemićkim kućama. 
A prije tridesetak godina bio je bosonogo siroče na karlovačkom žitnom 
trgu prepušteno samom sebi, svojoj snalažljivosti i dovitljivosti. 

Nikada neće zaboraviti dan kada ga je otac-krajišnik doveo iz 
malenog ličkog sela. U Karlovcu je bio sajmeni dan. Na žitnom trgu 
na obali Kupe sve je bilo u pokretu. Gledao je dječak velika spremišta 
žita i natovarene splavi. Čudio se prostranim kućama i dućanima. Otac 
je zakucao na mnoga vrata tražeći posla za svoga sina. Kad posla nije 
našao, ostavio ga je na žitnom trgu s nekoliko novčića u ruci. 

»Bog će ti pomoći, sinko.« 

Predveče ga ugleda neki karlovački trgovčić i povede svojoj kući. 
Kod njega je šegrtovao. Bili su to teški dani, davno minuli i već skoro 
zaboravljeni... 

Kroz zamagljen prozorčić na kočiji naziru se zagorski brežuljci, 
promiču dvorovi, kurije, seljačke potleušice. Studen je sve oštrija, 
cesta je smrznuta i samo povremeno čuje se Jankovo »džija-ho!«. Još 
je daleko do Karlovca. 


TUMAČ 


Amade de Varkony [Varkonj] Antun — veliki župan zagrebačke županije. Od 
1807. vlasnik je Pejačević-Kulmerove palače u današnjoj Demetrovoj ulici 
br. 1 u Zagrebu. U toj zgradi se od 1797. do 1834. glumilo na njemačkom 
i ponekad samo na hrvatskom jeziku. Danas je u toj zgradi smješten Zoolo¬ 
ški muzej. 

Demeter Dimitrije (1811—1872) — pjesnik i pisac kazališnih komada. Porijeklom 
je Grk. Napušta liječničko zvanje da bi se posvetio književnosti. Uz Gaja i 
Vukotinovića bio je jedan od najpoznatijih iliraca. Godine 1844. izdao je 
Teutu, a izradio je i libreto za operu Ljubav i zloba, koju je komponirao 
Lisinski. Preveo je oko 50 kazališnih komada za hrvatsko kazalište. 
diližansa — velika zatvorena kočija s više mjesta za prevoženje putnika i pošte 
Drašković Janko (1770—1856) — član stare hrvatske plemićke porodice. Istaknuti 
ilirac. Sastavljač spisa Disertacija ... u kome je iznio politički i privredni 
program iliraca. 

Erdddy [Erdedi] — poznata plemićka obitelj mađarskog porijekla koja je dala 
Hrvatskoj nekoliko banova, od kojih je najistaknutiji bio Toma, slavni 
vojskovođa protiv Turaka u bici kod Siska 1593. Od XVI st. dalje obitelj 
stječe uz posjede u Mađarskoj i velike posjede u Hrvatskoj. Kmetovi s nji¬ 
hovih posjeda učestvovali su u velikoj seljačkoj buni 1573, a 1653. podigli 
su jednu od najvećih pobuna u XVII st. 

Hatz [Hac] Pavao — zagrebački trgovac i javni radnik, velik pristaša iliraca. 

Harmica — Danas Trg Republike u Zagrebu. 

Hrvatsko kraljevsko namjesničko vijeće — osnovano je 1767. za vladavine Marije 
Terezije. Ono je dvanaest godina rukovodilo svim javnopravnim, političkim, 
vojnim i privrednim poslovima u Hrvatskoj. 

Ilirska čitaonica — osnovana u Zagrebu 1838, bila je jedno od važnih sastajališta 
mladih iliraca. 

isusovci — crkveni red koji je u XVI st. osnovao Ignacije Loyola; vodio je ogor¬ 
čenu borbu protiv protestantizma. 

Jarnević Dragojla (1812—1875) — pjesnikinja iz Karlovca. Živjela je vrlo teško. 
Bila je švelja i odgojiteljica plemićke djece. Pjesme je objavila u Gajevoj 
Danici, a mnoge pripovijetke u Leptiru i Nevenu i ostaloj štampi XIX st. 
Pisala je i drame, a u svom Dnevniku iznijela je zanimljiva opažanja o vo¬ 
đama ilirskog pokreta. 

Karaš Vjekoslav (1821—1858) — poznati slikar. Portretirao je mnoge bogatije gra¬ 
đane rodnoga grada Karlovca a istakao se i kao slikar scena iz dnevnog 
života. Zbog teških prilika u kojima je živio završio je život samoubistvom. 

Karolinška cesta — cesta koja je vodila od Karlovca do Bakra i Rijeke. Gradnja 
je započeta 1726. za kralja Karla III i po njemu je dobila ime. 

Kukuljević Sakcinski, Ivan (1816—1889) — političar, književnik, dramski pisac, 
historičar i poznati javni radnik. Veliki pristaša ilirskog pokreta. 

kurija — dvorac sitnoga plemstva u Hrvatskoj. Jednostavna, gotovo seljačka 
drvena kuća. Mali broj kurija održao se do naših dana. Većina ih je propala, 
a one sačuvane nastavaju danas poneke veće seljačke obitelji. 

Lisinski Vatroslav (1819—1854) — poznati hrvatski kompozitor. Svršivši gimnaziju 
u rodnome gradu Zagrebu, nastavio je filozofiju i pravo. Za vrijeme studija 
upoznao je pjevača Štrigu, koji ga je, videći njegov veliki muzički talent, 
nagovorio da počne komponirati. Tako je nastala i budnica Prosto zrakom 
ptica leti. Kompozitor je prve hrvatske opere Ljubav i zloba i opere Porin 
kao i mnogih drugih djela. Usprkos svom velikom talentu bijedno je završio 
svoj mladi i ispaćeni život. 

livreja — odjeća plemićke posluge; u toku XIX st. i poneki bogati trgovci oblače 
svoju poslugu u livreje. To je odijelo gotovo uvijek optočeno gajtanima, 
izrađeno od crnog ili tamnosivog sukna. 

Lujzinska cesta — cesta od Karlovca do Rijeke; gradnju je započeo poznati cesto- 
graditelj i vojskovođa Filip Vukasović početkom XIX st. Kako je on 1809. 
podlegao ranama zadobivenim u jednoj bici protiv Napoleona, cestu su 
neposredno nakon njegove smrti dovršili Francuzi, koji su u to vrijeme 
nakon velikih Napoleonovih pobjeda osnovali u jednome dijelu Hrvatske 
tzv. Ilirske provincije. 

Markov trg — danas Radićev trg u Zagrebu. 

Narodni dom u Zagrebu — zgrada u kojoj je uz Ilirsku čitaonicu bila smještena 
Matica ilirska i Narodni muzej. Danas je to Opatička ulica 18. U zgradi 
su smješteni instituti Jugoslavenske akademije znanosti i umjetnosti u 
Zagrebu. 

Narodni muzej — osnovan je 1846. u Zagrebu. U toku godina nastale su iz nje¬ 
govih zbirki gotovo sve veće muzejske institucije Zagreba, i to Arheološki 
muzej, Povijesni muzej Hrvatske, Etnografski muzej, a poneki predmet 
dospio je i u Muzej za umjetnost i obrt. 

Oršići — hrvatska plemićka obitelj; mnogi članovi te porodice bili su poznati 
javni i politički radnici. Imali su velike posjede u Hrvatskom zagorju i ne¬ 
daleko od Zagreba. 

Osredek — mjestance nedaleko od Samobora. U njemu je 1839. osnovana staklana 
koja je poslovala sve do 1904. 

Patačići — hrvatska plemićka obitelj. Posjedovali su velika imanja na kojima 
su prema uzoru na austrijske plemiće podizali vlastite male manufakture. 
Tako je jedan od Patačića u XVIII st. osnovao u Vidovcu nedaleko od Va¬ 
raždina manufakturu sukna i svilenog papira. 

premijera — prvo izvođenje kazališnog komada ili neke druge javne priredbe 

Purgarica — građanka 

Rakov.ac Dragutin (1813—1854) — jedan od prvih Gajevih pristaša, pjesnik i knji¬ 
ževnik. 

repriza — druga izvedba javne priredbe 

Rubido Sidonija rod. grofica Erdbdy (1819—1884) — prva hrvatska operna pje¬ 
vačica 

Sermage [Sermaž] — plemićka obitelj porijeklom iz Francuske. Jedan od pozna¬ 
tijih članova bio je Josip, koji je stekao velikih zasluga za razvoj školstva 
u Hrvatskoj. Žestoko se opirao uvođenju mađarskog jezika u hrvatske 
škole. 

surka — narodna odjeća u obliku poduljeg kaputa izrađena od finoga sukna u 
raznim bojama, ukrašena gajtanima i lijepim dugmetima na kojima su se 
vrlo često nalazili utisnuti ilirski polumjesec i zvijezda 

Štriga Adalberto Ognjen (1821—1897) — pristaša Gajev. Jedan je od najpoznatijih 
naših glazbenika XIX st. Istakao se i kao dobar pjevač a nastupao je s ve¬ 
likim uspjehom u Beču. 

trofeje — zarobljene zastave, oružje i ostali predmeti neprijatelja koje je neki 
ratnik prisvojio u vrijeme vojnoga pohoda. 

Vraz Stanko (1810—1851) pjesnik i jedan od najistaknutijih članova ilirskog po¬ 
kreta; rodom Slovenac. 

Vukotinović Ljudevit (1813—1893) — istaknuti ilirac, književnik i jedan od osni¬ 
vača hrvatske botanike. 

zidni sagovi-gobleni — prekrivali su zidove soba plemićkih dvoraca u srednjem 
vijeku i sve do XVIII st. Služili su kao ukras i kao zaštita od hladnoće. 

zvekir — naprava pomoću koje se lupalo na vrata. 

žitno društvo — osnovano 1843. u Karlovcu. Dioničari su bili karlovački, sisački 
i riječki trgovci. Oni su 1844. kupili u Beču parobrod, koji je 1845. potonuo, 
pa su upravo iz tih razloga tražili 1846. nove dioničare, želeći na taj način 
obnoviti društvo. 


36 


Izdavačko poduzeće »Školska knjiga« 
Zagreb, Masarykova 28 

Za izdavača BRANKO ŽUTIĆ 

Urednik ŠARLOTA ĐURANOVIĆ 

Recenzenti MARIJA VRBETIĆ 
dr IGOR KARAMAN 

Jezična redakcija KARMEN MILAČIĆ 
Ilustrator ZVONIMIR WYROUBAL 
Tehnički urednik MAJA KOŽIĆ 
Korektor BOSA PAVIĆ 
Tisak Grafičkog zavoda Hrvatske 
Štampanje završeno u lipnju 1962. 
Tiraža 6000 primjeraka 



35250 







